ST1 käynnistää jo viinatehdasta - Taloussanomat - Ilta-Sanomat
ST1 käynnistää jo viinatehdasta
ST1 aikoo tehdä etanolia jätteistä. Etanolia käytetään biokomponenttina bensassa.
Julkaistu: 12.9.2007 7:15
Polttoaineiden jakeluketju ST1:n oma bioetanolituotanto käynnistyy virallisesti ensi viikolla.
1 200 tonnia etanolia leipomotähteistä tekevä Lappeenrannan laitos on vain pisara suhteessa biopolttoaineiden nopeasti kasvavaan käyttövelvoitteeseen. ST1 Biofuelsin toimitusjohtaja Antti Pasanen lupaa kuitenkin ripeää jatkoa. – Ensi vuoden loppuun mennessä pitäisi olla käynnissä jopa kymmenen laitosta, sanoo Pasanen. ST1:n viinatehtaiden yhteinen tuotantokapasiteetti nousee suunnitelmien toteutuessa 10 000-30 000 tonniin. Lappeenrannan jälkeen seuraavana starttivuorossa on Närpiön laitos, joka tekee viinaa perunan jalostuksen tähteistä. Sen kapasiteetti on noin 2 000 tonnia.Kauppa- ja teollisuusministeri Mauri Pekkarinen (kesk.) etäavaa Helsingistä Lappeenrannassa sijaitsevan ST1:n viinatehtaan ensi viikolla. Haminaan ST1 rakentaa 35 000 tonnin bioetanolin väkevöintilaitosta ja sen kylkeen Lappeenrannan laitoksen kaltaista viinatehdasta. Väkevöintilaitoksessa 85-prosenttisen, eri puolilla maata tehdyn etanolin väkevyys nostetaan polttoainekäytön vaatimaan 99,7 prosentin vahvuuteen. Etanolia käytetään biokomponenttina bensassa. Pasasen mukaan ensi vuoden alkuun mennessä käynnistyvä väkevöintilaitos joutuu alkuun käsittelemään pääasiassa tuontietanolia. ST1 Biofuelsin etanoli leviää ST1:n ja ABC-ketjun yhteisen hankintayhtiön Neotin kautta molemmille ketjuille. Kunnianhimoisissa suunnitelmissaan ST1 on laskenut, että sen viinantuotanto vastaa jopa kahden prosentin osuutta Suomessa myytävän bensan kokonaismäärästä. Ensi vuoden alusta alkaen biokomponenttien osuus polttoaineiden energiasisällöstä on oltava vähintään kaksi prosenttia. Käyttövelvoite nousee portaittain niin, että vuonna 2010 osuuden on oltava jo vähintään 5,75 prosenttia. Sama biopolttoaineiden käyttövelvoitteen kasvu on myös ollut Neste Oilin pontimena yhtiön satojen miljoonien eurojen investoinneille biodieselin tuotantoon. Neste Oilkin saa osan raaka-ainetarpeestaan katettua lihanjalostusteollisuuden jäterasvoilla. ST1:n Etanolix -laitosten käyttämän menetelmän on kehittänyt VTT. ST1 Biofuels on ST1:n ja VTT:n yhteisyritys. VTT:n teknologia mahdollistaa hajautetun eli pienimuotoisen etanolituotannon raaka-ainelähteiden tuntumassa. Elintarvikejätteistä tehtävän etanolin energia- ja hiilidioksiditaseet ovat oleellisesti parempia kuin peltoviljellystä ohrasta tislatun. Koko viljely- ja tuotantoketjun päästöt mukaan laskien ohraetanoli ei pienennä kasvihuonepäästöjä vaan jopa lisää niitä. Jätteitä hyödynnettäessä voi tuotantoketjun alkupään jättää pois päästölaskuista. Jäte-etanolin etiikkakin peittoaa kirkkaasti ravintokäytön kanssa kilpailevan polttoaine-etanolin tuotannon. Jätteiden hyödyntäminen energiatuotannossa on järkevää myös siksi, että se vähentää jätekuormitusta. Pelkillä ruokajätteillä ei kuitenkaan synny biopolttoaineita tarpeeksi. – Selvitämme myös kokonaan uusien raaka-aineiden käyttömahdollisuutta, vihjaa Pasanen. Elintarvikejätteiden ja ylijäämäviljan lisäksi uusia raaka-aineita voisivat olla esimerkiksi yhdyskuntajätteet ja sellupohjaiset raaka-aineet.
St1 rakentaa tuulivoimalan Poriin
Yksityinen energia-alan yhtiö St1 aloittaa tuulivoimapuiston rakentamisen Porin Tahkoluotoon. Rakentaminen alkaa, sillä hankkeesta tehdyt valitukset kaatuivat korkeimmassa hallinto-oikeudessa. Lue lisää ›
St1 laajentaa Puolaan laihialaisbudjetilla
St1 sijoittaa bioetanolitehtaan Haminaan
Energiayhtiö St1 perustaa bioetanolin väkevöintilaitoksen Haminaan. Alun perin laitos oli tarkoitus sijoittaa Kotkan Mussaloon. Lue lisää ›